Кірыл Капленка

**Кіры́л Капле́нка** ( 15 чэрвеня 1999 году) — беларускі футбаліст, паўабаронца менскага «Дынама» і нацыянальнай зборнай Беларусі. Ягоны старэйшы брат Мікіта таксама ёсьць прафэсійным футбалістам.

## Кар’ера
### Клюбная
Пачынаў сваю футбольную кар’еру ў менскім «Дынама». У веку 14 гадоў на 3 месяцы перавёўся ў структуру барысаўскага БАТЭ. У студзені 2015 году спартовец перабраўся ў расейскі «Краснадар». У клюбе гулец правёў паўтраця гады, выступаючы зь юнацкай камандай на першынстве Краснадарскага краю. З чэрвеня 2017 году быў гульцом рэзэрвовай каманды «Зэніт-2», якая выступала ў ФНЛ. Дэбютаваў у 2017 годзе ў матчы 3-га тура другога дывізіёну чэмпіянату Расеі супраць «Цюмені», зьявіўшыся ў пачатковым складзе. Галоўны трэнэр «Зэніту» Рабэрта Манчыні запрасіў футбаліста ў асноўную каманду, і 18 верасьня ў матчы 10-га тура расейскага чэмпіянату Капленка дэбютаваў у асноўным складзе ў матчы супраць «Уфы», выйшаўшы на замену замест Крыстыяна Набоа.

21 лютага 2020 году быў накіраваны ў арэнду ў «Арэнбург». Дэбютаваў за клюб 22 ліпеня 2020 году ў матчы супраць маскавіцкага «Дынама». Па заканчэньні сэзону беларус застаўся ў арэндзе ў клюбе, які тым часам страціў месца ў Прэм’ер-лізе і апусьціўся ў другі дывізіён. 9 верасьня вызначыўся галявой перадачай у матчы супраць яраслаўскага «Шыньніка». У матчы 17 кастрычніка супраць другой каманды «Спартака» выйшаў на поле з капітанскай повязьзю і вызначыўся чарговай галявой перадачай. Дэбютны гол правёў 15 траўня 2021 году ў матчы супраць бранскага «Дынама». Улетку 2021 году спартовец зноў на год застаўся ў клюбе на правах арэнды. 10 ліпеня 2021 году ў матчы супраць «Валгара» вызначыўся голам. Паводле вынікаў сэзону футбаліст дапамог клюбу прасунуцца ў Прэм’ер-лігу. За час арэнднай дамовы Капленка стаў адным з ключавых гульцоў клюбу, правёўшы за клюб сумарна 58 матчаў, у якіх вызначыўся 2 галамі і 4 галявымі перадачамі. У чэрвені 2022 году футбаліст на сталай аснове прыяднаўся да «Арэнбургу», падпісаўшы двухгадовы кантракт. Сума трансфэру склала 200 тысяч эўра. Беларус застаўся ў ліку галоўных футбалістаў клюбу, а самая арэнбурская каманды фінішавала на рэкордным 7-м месцы. У ліпені 2023 году сваю зацікаўленасьць у паслугах спартоўца выказвала маскавіцкае «Дынама», але футбаліст застаўся ў Арэнбургу.

У лютым 2024 году футбаліст далучыўся да «Балтыцы», якая выклала за Капленку блізу 1,6 мільёнаў эўра. Кантракт зь беларусам прадугледжваў супрацу да канца чэрвеня 2028 году. Дэбютны матчы за клюб згуляў 3 сакавіка 2024 году, зьявіўшыся ў першай адзінаццатцы ў матчы супраць «Сочы». 25 жніўня таго ж году ён стаў гульцом «Хімак», дзе амаль не гуляў, а пазьней клюб быў ліквідаваны праз благі фінансавы стан. Пэўны час правёў у складзе «Спартака» з Кастрамы. На пачатку студзеня 2026 году стаў футбалістам менскага «Дынама».

### Міжнародная
Нарадзіўся і гадаваўся ў Беларусі. Па пераезьдзе ў Расею падаў запыт на атрыманьне грамадзянства і ў верасьні 2018 году атрымаў выклік у склад зборнай Расеі (да 20 гадоў). У 2017 годзе выклікаўся ў зборную Беларусі (да 21 году), але гулец адмовіў беларускаму боку.

У лістападзе 2022 году футбаліст атрымаў выклік у нацыянальную зборную Беларусі. Паводле словаў спартовага дырэктара «Арэнбургу» футбаліст хацеў бараніць колеры зборнай Расеі, аднак выкліку ў галоўную каманду не дачакаўся. Дэбютаваў за зборную Беларусі 17 лістапада 2022 году ў таварыскім матчы супраць зборнай Сырыі.

## Крыніцы

## Вонкавыя спасылкі
* 
* 
* 

Катэгорыя:Беларускія футбалісты
Катэгорыя:Расейскія футбалісты